צחי נוי

ביוגרפיה

צחי נוי נולד בחיפה. החל לשחק כבר בגיל 10. הצטרף לתיאטרון ילדים "הסדנא" בחיפה. בצה"ל שירת בצוות הווי גולני. בין השנים 1975–1979 היה חבר עם אלי גורנשטיין בצמד "חומה ומגדל".

בטלוויזיה ובקולנוע

ב-1977 גילם את רמי לצד מלאני גריפית ושייקה אופיר בסרט "הגן" שכתב יוסף אבישר וביים ויקטור נורד. באותה שנה השתתף בסרט "חמש מאות אלף שחור" שכתבו שייקה אופיר ויצחק שני וביים שייקה אופיר. ב-1978 החלה הפריצה הגדולה שלו, כאשר גילם את יודל'ה בסרט "אסקימו לימון" שכתבו אלי תבור ובועז דוידזון וביים בועז דוידזון. מאותה שנה, נוי השתתף בכל סרטי ההמשך של "אסקימו לימון". באותה שנה השתתף בסרטו של זאב רווח "שרגא קטן". ב-1979 גילם את גנגה בסרטו של יואל זילברג "אמי הגנרלית", ואת בולק בסרטו של מנחם גולן "הקוסם מלובלין". ב-1990 השתתף בסדרת הטלוויזיה הופה היי, וגילם את בנצי בסרטו של סם פירסטנברג "נשיקה במצ"ח".
ב-1991 השתתף בסרטו של חיים בוזגלו "עונת הדובדבנים". ב-1994 גילם את הרב וייס בסרטם של אורי ענבר ודורון צברי "האח של דריקס". ב-1994 השתתף בסרטו של אמנון רובינשטיין "אחרי החגים". בין השנים 1992–1995 גילם את סתווי בתוכנית הטלוויזיה "פלאי קלעים" לצד אדם ודפנה דקל. ב-1995 גילם את יוסק'ה הפיראט בתוכנית הטלוויזיה "גינת ההפתעות" לצד מיכל ינאי; גנב בסרט "ילדי קניון הזהב" שכתבו מיקי גולדנברג ודניאל אסף שגם ביים לצד אשרי הילזנרט, והשתתף בפסטיגל.
בשנת 2000 גילם את עו"ד פיפו בטלנובלה "רמת אביב גימל". ב-2002 גילם את מני שמילוביץ' בסדרת הטלוויזיה "סיטי טאוור". ב-2003 גילם את עצמו בסדרת הטלוויזיה "שוטטות". ב-2005 גילם שתיין בשם סטלין בסרטו של מנחם גולן "ימים של אהבה" לצד יוסף שילוח ומאיה בוסקילה. ב-2007 גילם את ג'קי בסרט "מפטיר", ומורה בסרט "הבוגד הקטן". ב-2008 גילם את יהודה לב בסדרה "דני הוליווד". ב-2010 גילם במאי סרטי פורנו בסדרה "טקסי דרייבר". בשנת 2013 השתתף בתוכנית "גולסטאר". ב-2015 השתתף בסרט "איביזה" שכתב וביים שי כנות.
שיחק גם בקלטות הילדים "רינת בעולם האגדות" ו"אצלנו בחצר".
נוי דובר גרמנית, וב-2017 השתתף כמתחרה בעונת ה-VIP של תוכנית המציאות "האח הגדול" בגרמניה.

סרטים בינלאומיים

ב-1978 גילם את ג'וני בסרט "פופקורן וגלידת פטל" שכתב אריך תומק וביים פרנץ יוזף גוטליב. ב-1979 גילם נהג בסרט "אלף לילה ולילה" שכתב וביים קלאוס למקה.
ב-1980 גילם את מקס בסרט "תפוחי אדמה חמים" שביים זיגי רוטמאנד. ב-1981 שיחק בסרט "הנינג'ה" שביים מנחם גולן, וגילם את אמיל בסרט "בוא נלך, חבר" שביים פרנץ מרישקה. ב-1983 גילם את יעקב בסרט "ההרפתקאות המדהימות של הגורו יעקב" שביים פרנץ מרישקה. ב-1984 גילם את זאב בסרט "השגריר" שביים ג'יי לי תומפסון. ב-1987 שיחק בסרט "בגדי המלך החדשים" שביים דייוויד אירווינג. ב-1988 גילם את שכנה של לילו בסרט "זמנים קשים".

בתיאטרון

ב-1977 גילם את תומאס בהצגה "החולה המדומה" מאת מולייר שביים קלוד רז'י בתיאטרון הבימה.

הצגות ילדים

ב-1989 גילם את מיסטר סמי במחזמר "פיטר פן" שביים אורי פסטר. ב-1994 גילם את האריה במחזמר "הקוסם!" שכתב וביים אורי פסטר. ב-1996 שיחק במחזמר "עליסה" שכתב וביים מנחם גולן ע"פ לואיס קרול, ושיחק במחזמר "עוץ לי גוץ לי" שהפיק מנחם גולן. ב-1998 גילם את ז'אקו, בעל הפונדק במחזמר "היפה והחיה" שכתב וביים מנחם גולן. בשנת 1999 גילם את בוקסטון ואת השופט במחזמר "אוליבר!" שהפיק, ביים וכתב מנחם גולן בתיאטרון בית החייל בתל אביב.
ב-2001 שיחק במחזמר "היידי בת ההרים" שכתב וביים מאיר מיימון (ע"פ ספרה של יוהנה ספירי). בין השנים 2002–2004, ושוב ב-2014, גילם את בלו הדב במחזמר "ספר הג'ונגל" שעיבדו חנוך רוזן ואפרים סידון וביים חנוך רוזן בספארי ברמת גן ובאולמות ברחבי הארץ. ב-2003 שיחק במחזמר "עלי באבא וארבעים השודדים" שביים לסלי לאוטון והפיקו טוביה קסלר ומרים עציוני. ב-2005 החל לגלם את האריה במחזמר "האריה שאהב תות" שכתבה סמדר שיר (ע"פ סיפור מאת תרצה אתר) וביימה מור פרנק. באותה שנה גילם נוכל במחזמר "טרזן וג'יין" שעיבד אפרים סידון וביים חנוך רוזן.
ב-2006 גילם את הזאב במחזמר "כיפה אדומה" שעיבד וביים עידן עמית בהפקת משגב-עורי הפקות. ב-2007 גילם את סבא ג'פטו במחזמר "פינוקיו" שביים אבי דור. באותה שנה שיחק במחזמר "בגדי המלך החדשים" שכתב וביים מאיר מיימון, וגילם ליצן והנחה את המופע "פנטזיה בקרקס". ב-2008 גילם דב במחזמר "זהבה ושלושת הדובים" שעיבד וביים עידן עמית בהפקת משגב-עורי הפקות. ב-2009 שיחק בהצגה "קופיקו" שכתב אבי דור ע"פ ספריה של תמר בורנשטיין-לזר וביים נתן דטנר. באותה שנה שיחק בהצגה "הדוד חום בא לבקר" שכתבו הילה ואלון שלגל (ע"פ ספרה של מורן אייזנשטיין) וביים מיקי יוסף.
ב-2010 שיחק במחזמר "סינדרלה" שכתב מאור מימון וביים דודו בכאונר, גילם את קפיץ בהצגה "התאומים קפיץ ושפיץ" שכתב וביים אבי דור, והופיע ב"שלגיה ושבעת הגמדים" לצד קרקס מוסקבה. ב-2011 גילם וטרינר (לצד טוביה צפיר) בהצגה "סימבה מלך הספארי" שביים אמיר פיי גוטמן. ב-2012 גילם וטרינר בהצגה "ד"ר צחי, ארתור וחברים" שכתבו מני צור ונאור דהן שביים נאור דהן. ב-2018 מגלם את האריה בהצגה "האריה שאהב תות" על פי ספרה של תרצה אתר ובהצגה "ספר הג'ונגל ביחד לעולם"בה מגלם את בלו הדב.
הופיע במופע "צחי צוחק אחרון" שביים עידן עמית.

הצגות למבוגרים

נוי שיחק בהצגות בידור למבוגרים. ב-2002 שיחק במחזמר "סאלח שבתי" מאת אפרים קישון שביים זאב רווח. ב-2004 גילם את אודי ("קושקוש") פרידמן בהצגה "בנים גידלתי ורוממתי" מאת סם בובריק ורון קלארק שביים זאב רווח. ב-2007 שיחק בהצגה "מזל שעשני אישה" שביים זאב רווח. ב-2011 שיחק בהצגה "בית אל ג'יראן - שכנים" שכתבה וביימה סיגל שאול בתיאטרון העיראקי.

דיבוב

ב-1996 דיבב את ברומלי בסרט "סוד הממלכה הקסומה". ב-1997 דיבב את סטן בסרט "ספייס ג'אם" ואת סאדאם בסרט "עלי באבא".

חיים אישיים

נוי נשוי ואב לשניים. מתגורר בהרצליה.